भारतीय सैनिक का ध्यान गिनीज रिकॉर्ड पर, 50 दिन के भीतर तय करेगा 4300 किलोमीटर लंबी दूरी
भारतीय सेना के जवान नाइक वेलू पी ने कश्मीर से कन्याकुमारी तक 4,300 किलोमीटर लंबी दूरी की दौड़ शुरू की है।
जम्मू। भारतीय सेना के जवान नाइक वेलू पी ने कश्मीर से कन्याकुमारी तक 4,300 किलोमीटर लंबी दूरी की दौड़ शुरू की है। वेलू अपना 30वां जन्मदिन बेहद यादगार बनाने के कश्मीर से कन्याकुमारी तक की यात्रा दौड़कर पूरी करने के लिए निकल चुके हैं और उनका मकसद इस दौड़ के साथ अपना नाम ‘गिनीज बुक ऑफ वर्ल्ड रिकॉर्ड’ में शामिल करने का है। वह 50 दिन के भीतर 4,300 किमी की दूरी तय करेंगे।पिछले साल जून में वेलू पहले ऐसे भारतीय अल्ट्रा-रनर बने थे जिन्होंने 1,600 किलोमीटर की दूरी सिर्फ 17 दिन में तय की थी। उनकी यह उपलब्धि एशियाई रिकॉर्ड में शामिल होने की प्रक्रिया में है। अल्ट्रा-रनर उसे कहा जाता है, जो पारंपरिक मैराथन से ज्यादा किलोमीटर की दूरी दौड़ते हैं।उधमपुर में सेना के जनसंपर्क अधिकारी (पीआरओ) लेफ्टिनेंट कर्नल अभिनव नवनीत ने बताया, ‘‘वेलू कश्मीर से कन्याकुमारी के बीच 4,300 किलोमीटर की दूरी सिर्फ 50 दिन में पूरा करके गिनीज वर्ल्ड रिकॉर्ड बनाने का प्रयास कर रहे हैं।’’उन्होंने बताया कि वेलू ने यह बड़ी यात्रा शुक्रवार को श्रीनगर के 92 बेस अस्पताल से शुरू की। उनका जन्मदिन 21 अप्रैल को है। यहां शुरुआती पांच किलोमीटर तक उनका जोश बढ़ाने के लिए लोगों ने हाथ में तिरंगा लेकर उनके साथ दौड़ लगाई।लेफ्टिनेंट कर्नल ने कहा, ‘‘कश्मीर से कन्याकुमारी तक इस बड़ी दूरी को सिर्फ 50 दिनों में तय करने के लिए वेलू रोजाना 70-100 किलोमीटर तक दौड़ेंगे और कई बड़े राज्यों, शहरों और कस्बों से होकर गुजरेंगे।’’